還守台州次陸務觀贈行韻
作者：曾幾
朝代：宋

paragraphs: 蟬噪高柳岸，鷺飛遠沙汀。
蕭然感予懷，清靜游神庭。
老樹失故綠，殘芳謝微馨。
胡爲趣召節，日日晨昏星。
放纜西興渡，落帆浙江亭。
恭惟陛下聖，萬國瞻儀刑。
黼座懸日月，孤燈耿熒熒。
况復如許病，自知不能廷。
所以乞閑散，庶幾守沈冥。
方虞秋霜嚴，翻得春露零。
再聞芸草香，一洗海物腥。
父老喜我來，無異化鶴丁。
兒童喜我來，小駟騎青青。
諒有隔生契，不然定誰令。
四海習鑿齒，幾年讀書螢。
新詩中律呂，雖美無人聽。
鳴聲勿浪出，坐待軒皇伶。